Liefde: Wat is dit? (3) - www.bybelkennis.co.za
Liefde is nie optrede nie, maar ‘n bron vir optrede. Dit is ‘n toestand waaruit optrede van ‘n sekere aard voortspruit.
Hierdie soort liefde is holisties – nie iets wat ons aan- of afskakel vir die of daardie persoon nie – liefde se oriëntering is na die lewe as ‘n geheel. Liefde word gevoed deur die goeie, die regte en die mooi. Daarom kan Paulus vanuit die tronk vir sy vriende in Filippi skryf: Verder, broers, alles wat waar is, alles wat edel is, alles wat reg is, alles wat rein is, alles wat mooi is, alles wat prysenswaardig is – watter deur of lofwaardige saak daar ook mag wees – daarop moet julle julle gedagtes rig 4:8). So het Paulus geleer om tevrede te wees, maak nie saak wat die omstandighede is nie. Daarom kon hy sê: Ek is tot alles in staat deur Hom wat my krag gee (4:13).
Paulus verstaan die dwaasheid van diegene wat sê: “Ek kan net nie vir … liefhê nie.” Hulle moenie probeer om daardie persoon lief te hê nie – hulle moet probeer om die soort mens te word wat daardie persoon sal liefhê. Dan word liefde ‘n werklikheid. Ons doel is nie om die of daardie persoon lief te hê of onder sekere omstandighede lief te hê nie. Ons moet ‘n mens wees wat deur liefde besit word – maak nie saak wat aan die gang is nie. Ek kom nie na my vyand en probeer dan om hom lief te hê nie – ek kom na hom as ‘n liefdevolle persoon. Liefde is nie ‘n kraan wat ek kan oop- en toedraai soos ek wil nie. God het ons nie net lief nie – Hy is liefde. Daarom het Hy ons lief al stel ons Hom teleur.
Omdat julle kinders van God is en Hy julle liefhet, moet julle sy voorbeeld volg. Lewe in liefde, soos Christus ons ook liefgehad en om ons ontwil sy lewe as ‘n offergawe gegee het (Efesiërs 5:1 – 2). Ons word opgeroep en in staat gestel om soos God lief te hê.